സര്ക്കാര് വാഗ്ദാനം പാലിക്കുന്നില്ലെന്ന് ഹൈറേഞ്ച് സംരക്ഷണ സമിതി രാജകുമാരി: ഇടുക്കിയിലെ സങ്കീര്ണമായ ഭൂ പ്രശ്നങ്ങള് പരിഹരിക്കുന്നതില് സര്ക്കാര് ആത്മാര്ഥത കാട്ടുന്നില്ലെന്നും വാദ്ഗാന ലംഘനം നടത്തുകയാണെന്നും ഹൈറേഞ്ച് സംരക്ഷണ സമിതി നേതാക്കള് ആരോപിച്ചു. ജില്ലയിലെ ഭൂ പ്രശ്നങ്ങള് പരിഹരിക്കാന് അടിയന്തിര നടപടി ഉണ്ടാകാത്തപക്ഷം ഈ മാസം ഒടുവില് പ്രത്യക്ഷ സമരം ആരംഭിക്കുമെന്നും സമിതിനേതാക്കള് മുന്നറിയിപ്പു നല്കി. വാണിജ്യാവശ്യങ്ങള്ക്കുള്ള നിര്മാണങ്ങള് നിയമ വിരുദ്ധമാണെന്ന് പ്രഖ്യാപിച്ചും മേലില് അത്തരം നിര്മാണങ്ങള് നിരോധിച്ചും സര്ക്കാര് ഇറക്കിയ ഉത്തരവുകളും അതേത്തുടര്ന്നുണ്ടായ കോടതി ഇടപെടലുകളും ഇവിടെ വലിയ പ്രതിസന്ധി സൃഷ്ടിച്ചിട്ടുണ്ട്. 1964ലെ ഭൂപതിവ് ചട്ടങ്ങള് ഭേദഗതി ചെയ്ത് വിഷയം ശാശ്വതമായി പരിഹരിക്കുമെന്ന് സര്ക്കാര് വാഗ്ദാനം നല്കിയിരുന്നതാണ്. പുതിയ സര്ക്കാര് വന്നു നാലു മാസം കഴിഞ്ഞിട്ടും പരിഹാര ശ്രമങ്ങള് ഉണ്ടായിട്ടില്ല. ആയിരക്കണക്കിന് കുടുംബങ്ങള് ദശാബ്ദങ്ങളായി പട്ടയത്തിന് കാത്തിരിക്കുന്ന കല്ലാര്കുട്ടി , പൊന്മുടി, പത്ത്ചെയിന് മേഖലയില് പട്ടയ നടപടികള് ആരംഭിക്കാത്തതും പ്രതിഷേധകരമാണ്. കര്ഷകരോടുള്ള വനംവകുപ്പ് ഉദ്യോഗസ്ഥരുടെ അതിക്രമം തടയാന് സര്ക്കാര് നടപടി സ്വീകരിക്കുന്നില്ല. വനം വകുപ്പിനു യാതൊരു അവകാശവുമില്ലെന്നു തഹസില്ദാര് റിപ്പോര്ട്ട് നല്കിയ പീച്ചാട്, പ്ലാമല മേഖലയിലെ കൈവശഭൂമിയില് വനം വകുപ്പ് ഉദ്യോഗസ്ഥര് ഭീകരാന്തരീക്ഷം സൃഷ്ടിക്കുകയുമാണ്. മാങ്കുളം കന്പനിക്കുടിയില് കര്ഷകരുടെ കൈവശഭൂമിയിലെ ഏലച്ചെടികള് വനം ഉദ്യോഗസ്ഥര് വെട്ടിനശിപ്പിക്കുകയാണ്. വന്യജീവി ആക്രമണം തടയുന്നതിനും ക്രിയാത്മക പ്രവര്ത്തനങ്ങള് ഒന്നും ഉണ്ടാക്കുന്നില്ല . പട്ടയഭൂമിയിലെ മരം മുറിക്കുന്നതിനുള്ള 24 10 2020ലെ ഉത്തരവിലെ അപാകതകള് നീക്കി പുതിയ ഉത്തരവ് ഇറക്കുമെന്ന പ്രഖ്യാപനവും പാഴ്വാക്കായിരിക്കുകയാണ്. അനുമതികളോടെ തങ്ങളുടെ പട്ടയ ഭൂമിയില് നിന്നും മരം മുറിച്ചവര്ക്കെതിരേ കേസിന് ശ്രമം തുടരുന്പോള് നഗ്നമായ നിയമലംഘനം നടത്തിയ വനംവകുപ്പ് ഉദ്യോഗസ്ഥര്ക്കെതിരേ യാതൊരു നടപടിയും ഉണ്ടായിട്ടില്ലെന്നും സമിതി ജനറല് കണ്വീനര് ഫാ. സെബാസ്റ്റ്യന് കൊച്ചുപുരയ്ക്കല്, രക്ഷാധികാരികളായ ആര്. മണിക്കുട്ടന്, സി. കെ. മോഹനന്, മൗലവി മുഹമ്മദ് റഫീഖ് അല് കൗസരി എന്നിവര് ആരോപിച്ചു.